Jólin koma

Jólin koma er ljóðabók eða ljóðakver eftir Jóhannes úr Kötlum, sem kom fyrst út árið 1932. Í bókinni, sem er 32 blaðsíður, eru ljóð ætluð börnum, meðal annars ljóðið „Jólasveinarnir“ þar sem Jóhannes lýsir íslensku jólasveinunum þrettán og byggir þar á einni (af nokkrum) nafnarunum úr Þjóðsögum Jóns Árnasonar með smávægilegum breytingum. Með þessu ljóði má segja að hann hafi sett í fastar skorður nöfn jólasveinanna og þá röð sem jólasveinarnir fylgja þegar þeir halda til manna. 

Bókin var myndskreytt af Tryggva Magnússyni og teikningar hans af íslensku jólasveinunum höfðu sitt að segja um hvernig fólk sá þá fyrir sér á fyrri hluta 20. aldar. Í kverinu eru meðal annars einnig kvæði um Grýlu og jólaköttinn. Seinna gerði Ingunn Bjarnadóttir lag við ljóðið um jólasveinana, en Ingibjörg Þorbergs samdi lög við „Grýlukvæði“ og „Jólaköttinn“.

Ljóðabókin Jólin koma hefur oftsinnis verið endurprentuð óbreytt frá upphafi og árið 2009 kom 26. prentunin út. Upphaflega var það Þórhallur Bjarnarson sem gaf kverið út, en Heimskringla tók við útgáfunni 1968 og frá 1979 hefur Mál og menning verið útgefandinn. Árið 2015 kom bókin út í enskri þýðingu Hallbergs Hallmundssonar.

 Tilvísanir 

Tenglar
 Skáldasetur Jóhannesar úr Kötlum

Flokkur:Íslensk kvæði
Flokkur:Íslensku jólasveinarnir
Flokkur:Jól á Íslandi
Flokkur:Bókaárið 1932